क्याम्पसको अक्षयकोष स्थापनार्थ स्थानीय तहको ७० लाख सहयोग
पाँचथर बहुमुखी क्याम्पसलाई दिगो सञ्चालनका लागि अक्षयकोष स्थापना गर्न जिल्लाका स्थानीय तहले करिब ७० लाख रुपैयाँ उपलब्ध गराएका छन् ।
पाँचथर — पाँचथर बहुमुखी क्याम्पसलाई दिगो सञ्चालनका लागि अक्षयकोष स्थापना गर्न जिल्लाका स्थानीय तहले करिब ७० लाख रुपैयाँ उपलब्ध गराएका छन् ।पाँचथर बहुधार्मिक आध्यात्मिक महोत्सवमा वाचकको भूमिकामा हिन्दु धर्मका वाचन प्रवीण दीनबन्धु पोखरेल र बौद्व धर्मगुरु खेन्पो फुर्तेम्वा । तस्बिर : लक्ष्मी गौतम/कान्तिपुर

क्याम्पसले आयोजना गरेको सप्ताहव्यापी श्रीमद भागवत ज्ञान महायज्ञ तथा पाँचथर बहुधार्मिक आध्यात्मिक महोत्सवमा उनीहरुले क्याम्पसलाई दान स्वरुप यत्तिको रकम उपलब्ध गराएका हुन् ।सदरमुकाम समेत रहेको फिदिम नगरपालिकाले क्याम्पसलाई अक्षयकोष स्थापनार्थ ३० लाख ५५ हजार, फाल्गुनन्द गाउँपालिकाले १५ लाख १५ हजार, फालेलुङ गाउँपालिकाले १० लाख र तुम्वेवा गाउँपालिकाले ७ लाख ७७ हजार ७ सय ७७ रुपैयाँ उपलब्ध गराएको सहायक क्याम्पस प्रमुख लक्ष्मीप्रसाद ढुंगानाले जानकारी दिए ।यस्तै, जिल्लाको हिलिहाङ गाउँपालिकाले १ लाख ११ हजार, याङवरक गाउँपालिकाले १ लाख १५ हजार, मिक्लाजुङ गाउँपालिकाले १ लाख ११ हजार र कुम्मायक गाउँपालिकाले २ लाख २२ हजार रुपैयाँ उपलब्ध गराएका छन् ।क्याम्पस सञ्चालनका लागि अक्षयकोष स्थापनार्थ आयोजित महायज्ञमा स्थानीय तहसँगै व्यक्तिहरुले पनि उल्लेख्य रकम दान गरेका छन् । महायज्ञमा व्यक्तिगत रुपमा पाँच सय रुपैंयादेखि ११ लाख ११ हजार रुपैंयासम्म रकम प्राप्त भएको आर्थिक समिति सम्योजक दिपक नेपालले बताए । फागुन २ गते सुरु भएर ९ गते राति सकिएको महायज्ञमा हालसम्म करिब अढाई करोड रुपैंया दान रकम प्राप्त भएको क्याम्पसले जनाएको छ । राष्ट्रपति रामचन्द्र पौडेलले उद्घाटन गरेको महायज्ञ तथा बहुधार्मिक महोत्सवमा हिन्दु धर्म ज्ञान दर्शन तर्फ वाचन प्रविण दिनबन्धु पोखरेल, किरात मुन्धुम र दर्शनमा डाक्टर चन्द्रकुमार सेर्मा र बौद्व धर्म दर्शनमा खेन्पो फुर्तेम्बा सेर्पाले प्रवचन दिएका थिए ।